b'\n_START_ARTICLE_\nDekolonizacija\n_START_PARAGRAPH_\nDekolonizacija yra kolonij\xc5\xb3 i\xc5\xa1silaisvinimo i\xc5\xa1 metropolij\xc5\xb3 valdymo procesas, kuris baigiasi buvusi\xc5\xb3 kolonij\xc5\xb3 nepriklausomyb\xc4\x97s pasiekimu. Dekolonizacija prasid\xc4\x97jo 1775 m. Amerikoje, bet did\xc5\xbeiausi\xc4\x85 pagreit\xc4\xaf \xc4\xafgavo po Antrojo pasaulinio karo, kai atsirado ir pati dekolonizacijos s\xc4\x85voka.\n_START_SECTION_\nAsimiliacija\n_START_PARAGRAPH_\nAsimiliacija yra toks dekolonizacijos b\xc5\xabdas, kai vietiniams gyventojams suteikiamos tokios pa\xc4\x8dios pilietin\xc4\x97s ir politin\xc4\x97s teis\xc4\x97s kaip ir metropolijoje, buvusi\xc4\x85 kolonij\xc4\x85 pilnai integruojant \xc4\xaf metropolij\xc4\x85._NEWLINE_Tokio tipo sprendimai \xc5\xbeinomi nuo seniausi\xc5\xb3 laik\xc5\xb3, pvz., Romos imperijoje Karakalos ediktu 212 m. visiems laisviesiems imperijos \xc5\xbemon\xc4\x97ms suteikta Romos pilietyb\xc4\x97. Tokio tipo reformas su savo kolonijomis band\xc4\x97 Pranc\xc5\xabzija (Al\xc5\xbeyras, \xe2\x80\x9eu\xc5\xbej\xc5\xabrio departamentai\xe2\x80\x9c).\n_START_SECTION_\nAutonomija\n_START_PARAGRAPH_\nPagal \xc5\xa1\xc4\xaf dekolonizacijos variant\xc4\x85 centrin\xc4\x97 metropolijos vald\xc5\xbeia pasilieka sau u\xc5\xbesienio reikal\xc5\xb3, karini\xc5\xb3 klausim\xc5\xb3 ir tvarkos palaikymo funkcijas, o buvusi\xc5\xb3 kolonij\xc5\xb3 vyriausyb\xc4\x97s sprend\xc5\xbeia visus kitus klausimus._NEWLINE_Tokiu principu veik\xc4\x97 Jungtin\xc4\x97s Karalyst\xc4\x97s dominijos \xe2\x80\x93 Australija, Naujoji Zelandija, Kanada.\n_START_SECTION_\nAmerikos nepriklausomyb\xc4\x97s karas\n_START_PARAGRAPH_\nAnglijos kolonijose Amerikoje prasid\xc4\x97jo pirmasis dekolonizacijos jud\xc4\x97jimas \xe2\x80\x93 angl\xc5\xb3 kolonistai siek\xc4\x97 nepriklausomyb\xc4\x97s nuo Anglijos, taip paskatindami Ispanijos ir kit\xc5\xb3 Europos \xc5\xa1ali\xc5\xb3 kolonij\xc5\xb3 gyventojus._NEWLINE_Fakti\xc5\xa1kai tai nebuvo tipi\xc5\xa1kas dekolonizacijos jud\xc4\x97jimas, nes nepriklausomyb\xc4\x97s siek\xc4\x97 patys kolonistai, o ne vietiniai kolonij\xc5\xb3 gyventojai.\n_START_SECTION_\nSanto Domingo nepriklausomyb\xc4\x97s karas\n_START_PARAGRAPH_\nNepriklausomyb\xc4\x97s karas prasid\xc4\x97jo Did\xc5\xbeiosios Pranc\xc5\xabzijos revoliucijos metu, kai dalis pranc\xc5\xabz\xc5\xb3 revoliucionieri\xc5\xb3 paskelb\xc4\x97 apie verg\xc5\xb3 teisi\xc5\xb3 sulyginim\xc4\x85 (iki tol jie laikyti lyg dideliais vaikais, kuriems reikia vadovauti)._NEWLINE_Verg\xc5\xb3 sukilimas pasibaig\xc4\x97 pergale salos dalyje (Haitis), turtingesn\xc4\x97je rytin\xc4\x97je salos dalyje sukilimas buvo numal\xc5\xa1intas._NEWLINE_Tikrieji Antil\xc5\xb3 sal\xc5\xb3 \xc4\x8diabuviai, ind\xc4\x97nai karibai ir kiti, tuo metu jau buvo i\xc5\xa1naikinti, tod\xc4\x97l negal\xc4\x97jo dalyvauti nepriklausomyb\xc4\x97s kare.\n_START_SECTION_\nIberijos kolonij\xc5\xb3 nepriklausomyb\xc4\x97\n_START_PARAGRAPH_\nIberijos kolonij\xc5\xb3 nepriklausomyb\xc4\x97s jud\xc4\x97jimamas vadovavo \xc5\xa1i\xc5\xb3 kolonij\xc5\xb3 kreolai. Ind\xc4\x97nai \xc5\xa1iuose veiksmuose beveik nedalyvavo.\n_START_SECTION_\nIspanijos kolonij\xc5\xb3 nepriklausomyb\xc4\x97\n_START_PARAGRAPH_\nLotyn\xc5\xb3 Amerikos nepriklausomyb\xc4\x97s jud\xc4\x97jim\xc4\x85 veik\xc4\x97 pranc\xc5\xabz\xc5\xb3 enciklopedist\xc5\xb3 id\xc4\x97jos bei Did\xc5\xbeioji Pranc\xc5\xabzijos revoliucija. Sukil\xc4\x97liai laim\xc4\x97jo prie\xc5\xa1 ispan\xc5\xb3 kolonijin\xc4\x99 armij\xc4\x85 ir pasiek\xc4\x97 vis\xc5\xb3 Ispanijos kolonijini\xc5\xb3 vald\xc5\xb3 Amerikoje nepriklausomyb\xc4\x99.\n_START_SECTION_\nBrazilijos nepriklausomyb\xc4\x97\n_START_PARAGRAPH_\nBrazilija kaip ir ispan\xc5\xb3 kolonijos pasiek\xc4\x97 nepriklausomyb\xc4\x99, ta\xc4\x8diau be revoliucijos, o kar\xc5\xabnavus vien\xc4\x85 Portugalijos karali\xc5\xa1kosios \xc5\xa1eimos nar\xc4\xaf.\n_START_SECTION_\nJAV \xc4\xaftaka\n_START_PARAGRAPH_\nLotyn\xc5\xb3 Amerikos nepriklausomyb\xc4\x97s jud\xc4\x97jimus r\xc4\x97m\xc4\x97 JAV (Monro doktrina). Ispanijos kolonijin\xc4\x99 vald\xc5\xbei\xc4\x85 Kuboje ir Filipinuose JAV pad\xc4\x97jo nuversti karin\xc4\x97mis intervencijomis. \xc5\xa0ie JAV veiksmai did\xc5\xbeiaja dalimi buvo skatinami jos pa\xc4\x8dios imperializmo.\n_START_SECTION_\nXX a.\n_START_PARAGRAPH_\nSkirtingai nuo daugelio XIX a. dekolonizacijos jud\xc4\x97jim\xc5\xb3, XX am\xc5\xbeiuje dekolonizacija buvo skatinama vietini\xc5\xb3 kolonij\xc5\xb3 gyventoj\xc5\xb3, o ne j\xc5\xb3 metropolij\xc5\xb3 kolonist\xc5\xb3. 1905 m. Rusijos-Japonijos karas parod\xc4\x97, kad imperines valstybes galima nugal\xc4\x97ti ir Azijos priklausymas nuo kolonijini\xc5\xb3 Europos imperij\xc5\xb3 n\xc4\x97ra am\xc5\xbeinas.\n_START_SECTION_\nRusijos imperijos dekolonizacija\n_START_PARAGRAPH_\nRusijos revoliucijos metu men\xc5\xa1evikai skelb\xc4\x97 taut\xc5\xb3 apsisprendimo princip\xc4\x85, ta\xc4\x8diau nepripa\xc5\xbeino atskir\xc5\xb3 Rusijos teritorij\xc5\xb3 skelbtos nepriklausomyb\xc4\x97s (Suomija, Ukraina). 1917 m. spal\xc4\xaf at\xc4\x97j\xc4\x99 \xc4\xaf vald\xc5\xbei\xc4\x85 bol\xc5\xa1evikai pripa\xc5\xbeino nepriklausomyb\xc4\x99 paskelbusi\xc5\xb3 valstybi\xc5\xb3 suverenitet\xc4\x85 (Ukraina, Baltijos \xc5\xa1alys, Lenkija, U\xc5\xbekaukaz\xc4\x97s tautos). Likusioje Rusijos imperijos dalyje buvo \xc4\xafkurta Rusijos taryb\xc5\xb3 socialistin\xc4\x97 federacin\xc4\x97 respublika. Joje atskiroms tautoms buvo suteikta formali autonomija.\n_START_SECTION_\nPanarabi\xc5\xa1ka Jungtin\xc4\x97s Karalyst\xc4\x97s politika\n_START_PARAGRAPH_\nPirmojo pasaulinio karo metu Jungtin\xc4\x97 Karalyst\xc4\x97 per savo agentus (Lawrence) skatino Turkijos imperijos arabus sukilti. Po karo regione susik\xc5\xabr\xc4\x97 naujos valstyb\xc4\x97s \xe2\x80\x93 Sirija, Irakas, Transjordanija, kurios tapo Taut\xc5\xb3 S\xc4\x85jungos mandatin\xc4\x97mis teritorijomis, o po Antrojo pasaulinio karo \xe2\x80\x93 pilnai nepriklausomomis valstyb\xc4\x97mis.'